വിമര്ശനങ്ങള്ക്ക് വിരാമമിട്ട് നിലമ്ബൂര് എം.എല്.എ പി.വി അന്വര് ഇന്ന് നിയമസഭയില് തിരുവനന്തപുരം :വിമര്ശനങ്ങള്ക്ക് വിരാമമിട്ട് നിലമ്ബൂര് എം.എല്.എ പി.വി അന്വര് ഇന്ന് നിയമസഭയിലെത്തി. എം.എല്.എമാര് സത്യപ്രതിജ്ഞ ചെയ്ത ആദ്യ സഭാസമ്മേളനത്തിനു ശേഷം ഇന്നാണ് പി.വി അന്വര് വീണ്ടും സഭയില് എത്തിയത്. അവധി അപേക്ഷ പോലും നല്കാതെ പി.വി അന്വര് സഭയില് നിന്ന് തുടര്ച്ചയായി വിട്ടുനില്ക്കുന്നത് പ്രതിപക്ഷത്തിന്റെ ശക്തമായ വിമര്ശനത്തിന് ഇടയാക്കിയിരുന്നു. തുടര്ന്ന് പി.വി അന്വര് പ്രതിപക്ഷത്തെ വിമര്ശിച്ചുകൊണ്ട് തുടര്ച്ചയായി ഫേസ്ബുക്കില് കുറിപ്പുകളും പോസ്റ്റ് ചെയ്തിരുന്നു. താങ്കളുടെ നേതാവായ രാഹുല് ഗാന്ധി ഇടക്കിടെ വിദേശത്ത് പോകുന്നതിനെക്കുറിച്ച് ആരെങ്കിലും അറിയാറുണ്ടോ എന്നായിരുന്നു അന്വറിന്റെ ചോദ്യം. ആഫ്രിക്കന് രാജ്യമായ സിയാറ ലിയോണില് ബിസിനസ് ആവശ്യങ്ങള്ക്ക് പോയ അന്വര് കഴിഞ്ഞയാഴ്ചയാണ് കേരളത്തില് മടങ്ങിയെത്തിയത്. നാട്ടിലെത്തുന്നതിനു മുന്നോടിയായി ഐ ആം ബാക്ക് എന്ന പോസ്റ്റും അന്വര് സോഷ്യല്മീഡിയയില് പങ്കുവച്ചിരുന്നു. 12 ദിവസം നീണ്ടു നിന്ന കേരള നിയമസഭയിലെ ഒന്നാം സമ്മേളനത്തില് അഞ്ച് ദിവസമാണ് അന്വര് സഭയില് ഹാജരായത്. 17 ദിവസം നീണ്ട രണ്ടാം നിയമസഭാ സമ്മേളനത്തില് ഒരു ദിവസം പോലും വന്നില്ല. മൂന്നാം സമ്മേളനം തുടങ്ങിയിട്ട് ദിവസങ്ങള് കഴിഞ്ഞിട്ടും എം.എല്.എ എത്തിയിരുന്നില്ല. ആകെ 29 ദിവസം സഭ സമ്മേളിച്ചതില് അഞ്ച് ദിവസങ്ങളില് മാത്രമാണ് അന്വര് സഭയില് ഉണ്ടായിരുന്നത്. നിയമസഭ സെക്രട്ടേറിയേറ്റ് നല്കിയ വിവരാവകാശ രേഖയിലാണ് ഇക്കാര്യങ്ങള് വ്യക്തമാക്കിയിട്ടുള്ളത്.